Zemfira

Zemfira (), izen osoa Zemfira Talgatovna Ramazanova (, tatareraz: Земфира Тәлгать кызы Рамазанова, baxkireraz: Земфира Тәлғәт ҡыҙы Рамазанова) (Ufa, 1976ko abuztuaren 26a) Errusiako rock musikaria da, Errusian eta Errepublika Sobietar ohiak diren herrialdeetan oso ezaguna. Dagoeneko 3 milioi disko saldu ditu.

Biografia

Hasierak 
Volgako tartariarren familia batean jaio zen. Ama medikua zuen eta aita historia irakaslea. Lau urte zituela Ufako musika eskolan sartu zen eta piano eta ahots ikasketak egin zituen. Zazpi urterekin idatzi zuen bere aurreneko abestia. Anaiak gidatuta gaztetan rock musika ugari entzun zuen, Black Sabbath, Nazareth eta Queen taldeak besteak beste, eta gitarra jotzen ikasi zuen. Musikarekiko interesa saskibaloiarekin uztartu zuen, Errusiako emakumezko juniorren selekzioko kapitaina izan baitzen 1990 urtean. Garai hartan Ufako kaleetan lagunekin rock taldeen coverrak egitea maite zuen baina amak piano ikasketekin jarraitzera behartu zuen eta ohorezko matrikula eskuratuta graduatu zen. Ufako Arte Ederren Akademian matrikulatu zen ondoren eta aldi berean hiriko taberna eta jatetxetan jazz eta rock and roll emanaldiak egin zituen Vlad Kolchin saxofoi-jolearekin batera. 1996an "Europe Plus" irratiko soinu teknikari lanetan hasi zen.

Arrakasta 
1999ko maiatzaren 10ean bere izena daraman Zemfira (Земфира) diskoa aurkeztu zuen Moskuko Mosfilm aretoan. Aurreneko disko honetako singleak "HIESa" (СПИД), "Arrivederci" (Aриведерчи), and "Koheteak" (Ракеты) izan ziren. Irratietan behin eta berriz jarri zituzten single hauek eta hasieratik oso abeslari ezaguna bihurtu zen Errusian eta inguruko herrialdeetan. Zemfira eta bere bandak berehala ekin zioten kontzertuak emateari eta biran zeuden artean bigarren diskoa osatu zuten, Forgive Me My Love (Прости Меня Моя Любовь), 2000 urtean atera zena. "Bila" (Искала) and "Heldua" (Созрела) berehalako "hit"-ak bihurtu ziren eta “Zemfiromania” hasi zen Errusian. Hirugarren diskoak "Zemfiromania" areagotu baino ez zuen egin. 2004ko urriaren 16an Queen taldearekin batera haren "We Are the Champions" abesti mitikoa abestu zuen Errusiako MTV sarien ekitaldian. 2005 urtean Vendetta (Вендетта) diskoa atera zen, Zemfiraren laugarrena. Biltzen dituen 15 abestitako asko musikari errusiarrekin elkarlanean grabaturiko abestiak dira.

2006 urtean zuzeneko diskoa atera zuen, Zemfira.Live, eta 2007an DVDa atera zen. 2007 urtearen amaieran disko berria atera zuen, Thank You (Спасибо) izena zuen eta zaleak eskertu nahi izan zituen. Disko honen kontzertu bira 2008an egin zuen eta azken kontzertua Moskuko Estadio Olinpikoan egin zuen. 2009an Z-Sides diskoa atera zuen, B-aldekoak kontsideratzen diren abestiez osatu zuena.

Polemika 
2013ko apirilean Kieven egin zuen kontzertuan Ukrainako hainbat agintari agertu ziren oholtzan. Errusiar agintariek ez zuten gustukoa izan. 2015eko uztailean Georgiako Tbilisi hiriburuan egindako kontzertuan Ukrainako bandera atera zuen. Errusiako komunikabideek kritika latzak egin zizkioten eta Errusiako hainbat kultur sustatzailek musika programaziotatik kanpora utzi zuten. 2016an Lituanian izan zuen kontzertu batean Ukrainako bandera erraldoi bat atera zuten eta berak erretiratzeko eskatu zien.

Diskografia 
 Zemfira (Земфира) (1999)
 Forgive Me My Love (Прости Меня Моя Любовь) (2000)
 14 Weeks of Silence (14 Недель Тишины) (2002)
 Vendetta (Вендетта) (2005)
 Zemfira.Live (2006) - zuzenekoa
 Thank You (Спасибо) (2007)
 Z-Sides (2009)
 Zemfira.Live 2 (2010) - zuzenekoa
 To Live in Your Head (Жить в твоей голове) (2013)
 A small man. Live (Маленький Человек) (2016) - zuzenekoa
 Borderline (Бордерлайн) (2021)

Erreferentziak

Kanpo estekak 
  Webgune ofiziala

Errusiako abeslariak
Emakume abeslariak
Errusierazko abeslariak
Rock abeslariak
1990eko hamarkadako abeslariak
2000ko hamarkadako abeslariak
2010eko hamarkadako abeslariak
Errusiako rock abeslariak
Ufarrak
Errusiako tartariarrak
Pertsona mononimoak